Diari Oficial de la Generalitat Valenciana


Sumari del DOGV 9674, del 01-09-2023 (2023/8976)

RESOLUCIÓ de 7 de juliol de 2023, del director general de Qualitat i Educació Ambiental, per la qual es formula informe d'impacte ambiental del projecte d'instal·lació solar fotovoltaica Jalance, subestació elèctrica transformadora, subestació de maniobra i línia d'evacuació de Jalance (14,990 MWp), en el polígon 4, parcel·les 7, 8, 9, 10, 11, 12, 13, 14, 15, 16 i 17, en el terme municipal de Jalance. Expedient: (2533286) 024/2022/AIA.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9674

Data del DOGV
:   01-09-2023

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2023/8976


Data del document
:   07-07-2023

Organisme emissor
:   Conselleria d'Agricultura, Desenvolupament Rural, Emergència Climàtica i Transició Ecològica

Tipus de document
:   Resolució

Descriptors 

:   * Conselleria d'Agricultura, Desenvolupament Rural, Emergència Climàtica i Transició Ecològica
    * impacte ambiental

RESOLUCIÓ de 7 de juliol de 2023, del director general de Qualitat i Educació Ambiental, per la qual es formula informe d'impacte ambiental del projecte d'instal·lació solar fotovoltaica Jalance, subestació elèctrica transformadora, subestació de maniobra i línia d'evacuació de Jalance (14,990 MWp), en el polígon 4, parcel·les 7, 8, 9, 10, 11, 12, 13, 14, 15, 16 i 17, en el terme municipal de Jalance. Expedient: (2533286) 024/2022/AIA. [2023/8976]  
  
«Informe d'impacte ambiental  
Expedient: (2533286) 024/2022/AIA.  
Títol: instal·lació solar fotovoltaica Jalance, subestació elèctrica transformadora, subestació de maniobra i línia d'evacuació de Jalance (14,990 MWp).  
Promotor: Promonrg Solar Fotovoltaica 1, SL.  
Localització: polígon 4, parcel·les 7, 8, 9, 10, 11, 12, 13, 14, 15, 16 i 17 de Jalance (València).  
Òrgan substantiu: Servei Territorial d'Indústria, Energia i Mines de València (ATALFE/2020/79).  
Tramitació administrativa  
Amb data 25 de febrer de 2022, el Servei Territorial d'Indústria, Energia i Mines de València (òrgan substantiu), va traslladar a aquest Servei d'Avaluació Ambiental la sol·licitud d'avaluació d'impacte ambiental simplificada de l'expedient ATALFE/2020/79, i va adjuntar l'enllaç per a la descàrrega de la documentació següent:  
- Projecte.  
- Estudi d'integració paisatgística (EIP).  
- Document ambiental.  
- Certificat de compatibilitat urbanística.  
Així mateix, s'indica en la sol·licitud, que s'ha traslladat la documentació i s'ha sol·licitat un informe de valoració a l'Ajuntament de Jalance i a la Direcció General de Medi Natural i Avaluació Ambiental, com a administracions afectades.  
En l'estudi de l'expedient, es va observar que el projecte es troba en una zona pertanyent a la Xarxa Natura 2000 per la qual cosa, amb data 1 d'abril de 2022, aquest òrgan ambiental va sol·licitar un informe, a la Subdirecció General de Medi Natural i Avaluació Ambiental, sobre si el projecte podia causar impactes ambientals significatius, vistes les mesures previstes en el document ambiental. En la mateixa data, aquest òrgan ambiental va sol·licitar un informe a l'Ajuntament de Jalance i a la Subdirecció General d'Ordenació del Territori i Paisatge.  
Fins a la data d'emissió d'aquest informe d'impacte ambiental, s'ha rebut resposta dels òrgans consultats següents:  
Informe coordinat (C-68/2022, Servei de Caça i Pesca, Servei de Vida Silvestre, Servei de Gestió d'Espais Naturals Protegits i Servei d'Ordenació i Gestió Forestal) de data 16 de maig de 2022, de la Subdirecció General de Medi Natural i Avaluació Ambiental. Aquest informe coordinat conclou segons els tipus d'afeccions, de la manera següent:  
  
1. Respecte a les afeccions forestals, s'indica que tant la planta solar com la resta d'instal·lacions queden fora del terreny forestal que queda aparentment exclòs de l'afecció, i que la tanca de la planta solar s'emplaça pròxima al límit de la forest d'utilitat pública V027 (La Solana), que no podrà ser afectat per les obres. Atesa la proximitat de l'àmbit al terreny forestal, en la fase d'execució ha de tindre's en compte el Decret 7/2004, de 23 de gener, del Consell de la Generalitat Valenciana sobre mesures de seguretat i prevenció en incendis forestals que s'han d'observar en l'execució d'obres i treballs que es realitzen en terrenys forestals o els voltants.  
2. Respecte a l'afecció a vies pecuàries, s'indica que, la disposició de la tanca en la planta fotovoltaica pot afectar la via pecuària denominada Vereda del Reino, amb uns límits de 20 metres d'amplària legal i necessària, per la qual cosa s'haurà de respectar la servitud de pas i rectificar-la perquè no afecte la via, i realitzar les modificacions pertinents i/o sol·licitar les autoritzacions d'ocupació necessàries segons la Llei 3/2014, d'11 de juliol, de la Generalitat, de vies pecuàries de la Comunitat Valenciana.  
3. No es preveu afecció a arbres monumentals.  
4. Respecte a l'afecció a espais cinegètics, s'indica que, la planta s'instal·larà en una superfície que actualment forma part del vedat de caça V-10834 (Club de Cazadores San Blas), en conseqüència, es recomana informar el titular del canvi d'ús del sòl, de l'activitat que es desenvoluparà i de les implicacions que puga tindre a l'efecte de l'article 39 de la Llei 13/2014, de 27 de desembre, de caça de la Comunitat Valenciana.  
5. En referència a la tanca perimetral, s'indica que, per a evitar la col·lisió d'aus contra la tanca de la planta solar s'han de col·locar plaques metàl·liques (o d'un material plàstic fabricat en poliestiré o similar), de color blanc i acabat mat de 25 x 25 cm que hauran de situar-se, almenys, en els espais entre suports.  
6. Respecte a l'afecció a espais naturals protegits o Xarxa Natura 2000, s'indica que sempre que es recule i no afecte la zona B de la norma de gestió de la ZEC i ZEPA objecte d'avaluació, es podrà que la instal·lació fotovoltaica considerar que no tindrà efectes apreciables sobre aquesta.  
7. Quant a les possibles afeccions a la fauna i flora protegida i a altres figures de protecció, s'estableixen una sèrie de mesures protectores, com senyalitzar els possibles exemplars sobre les poblacions de garidella (Garidella nigellastrum); respectar i protegir els exemplars de juniperus existents; compensar la superfície d'hàbitat d'alimentació perduda per a la parella d'àguila reial existent, durant la construcció i vida útil de la instal·lació; respecte al grau de protecció de les espècies de fauna de les quadrícules afectades (cotoliu), es realitzarà una prospecció prèvia a l'inici de les obres per a descartar que el lloc de nidificació es localitze prop de l'àmbit i s'evitarà realitzar les obres entre l'1 de març i el 31 de juliol.  
Finalment l'informe coordinat, conclou amb una sèrie de millores i mesures correctores, que seran necessari tindre en compte i que completaran les deficiències de la proposta.  
Amb la mateixa data 23 de maig de 2022 es va rebre, en aquest òrgan ambiental, una resolució de valoració preliminar de repercussions sobre la Xarxa Natura 2000 (signada el 16.05.2022); en la qual és detectat un error de contingut. Amb data 2 de juny de 2022, es rep la nova i definitiva resolució de valoració preliminar de repercussions (signada l'1.06.2022), en què es comuniquen les correccions realitzades, la conclou favorablement de la manera següent:  
«(…) Primer. Que el projecte analitzat no tindrà efectes apreciables sobre la Xarxa Natura 2000, per la qual cosa d'acord amb el que s'estableix en els articles 6 i 7 del Decret 60/2012, de 5 d'abril, del Consell, pel qual es regula el règim especial d'avaluació i d'aprovació, autorització o conformitat de plans, programes i projectes que puguen afectar la Xarxa Natura 2000, es considera que el projecte no ha de sotmetre's a una avaluació detallada dels seus efectes sobre la Xarxa Natura 2000, sempre que es duga a terme tal com s'indica en el projecte analitzat, i es tinguen en compte les consideracions següents:  
- La instal·lació solar fotovoltaica s'haurà de recular i no afectar la zona B de la norma de gestió de la Xarxa Natura 2000.  
- El projecte haurà d'incorporar una proposta concreta de mesures preventives i de mitigació, adaptada a l'avaluació duta a terme, de l'aplicació de les quals es derive una integració adequada de l'actuació en el context territorial i ambiental afectat.  
- En particular, l'actuació haurà d'evitar qualsevol afecció sobre les poblacions de garidella (Garidella nigellastrum) presents en la zona.  
  
Aquest projecte pot per tant continuar la tramitació de conformitat amb el que s'estableix en la seua legislació reguladora, sense necessitat de realitzar una avaluació detallada dels seus efectes sobre la Xarxa Natura 2000, i sense perjudici de les obligacions del promotor de:  
a) sotmetre el pla, programa o projecte a avaluació ambiental estratègica o a avaluació d'impacte ambiental si així s'ha establit en la legislació reguladora d'aquests procediments,  
b) obtindre totes les concessions, autoritzacions i llicències o remetre les declaracions responsables o comunicacions prèvies que siguen precises en compliment de la legislació vigent (…)».  
Amb data 13 de juliol de 2022, es rep, en aquest òrgan ambiental, un Informe del Servei de Gestió Territorial (data de signatura 11.07.22), sobre les incidències de l'actuació, el qual conclou de la següent manera:  
«Vist que la planta solar té emplaçament en el polígon 4, parcel·les 7, 8, 9, 10, 11, 12, 13, 14, 15, 16 i 17, del terme municipal de Jalance (València), i se situa en sòls classificats com a sòl no urbanitzable de protecció agrícola, d'acord amb el planejament vigent de Jalance (…).  
  
(…) Per tant, i de manera excepcional, la implantació d'aquest tipus d'instal·lacions en sòl no urbanitzable protegit haurà d'estar expressament permés en la normativa urbanística vigent.  
És per això que no correspon emetre un informe sobre les incidències en el territori».  
Amb data 19 de juliol de 2022, aquest òrgan ambiental reitera la sol·licitud d'informe d'incidències sobre l'actuació a la SDG d'Ordenació del Territori i Paisatge, i indica que es disposa de certificat de compatibilitat urbanística, en el qual s'indica, que segons les normatives urbanístiques vigents, sí que n'està permés l'ús.  
Amb data 23 de desembre de 2022, el Servei de Gestió Territorial i Paisatge remet a aquest òrgan ambiental, un informe (amb data de signatura del mateix dia) de les incidències sobre l'actuació i conclou favorablement amb unes certes condicions que cal complir, de la manera següent:  
«(…) s'hauran de plantejar mesures correctores que incidisquen sobre la infiltració i drenatge de l'aigua i es consideren les següents:  
- S'hauran de mantindre les condicions d'infiltració amb els canvis de pendents, i comptar amb una estratificació en forma de taules del terreny (nivells de topografia) entre zones de plaques solars i zones de pas, realitzades en sentit transversal al pendent que disminuïsquen l'escolament i augmenten la infiltració. És a dir, la disposició de les plaques solars haurà d'acompanyar les corbes de nivell.  
- S'haurà de plantar i conservar zones de vegetació en els estrats herbacis, arbustius i arboris que servisquen de tamís de la pluja i generen condicions favorables per a la infiltració i disminuïsquen els escolaments.  
- S'hauran de fer labors del sòl que en mantinguen la textura esponjosa perquè es facilite la infiltració o, si és el cas, desenvolupar tasques agrícoles com a activitats complementàries.  
- El tancament perimetral de la parcel·la haurà de ser permeable al flux. (…)  
Conclusions  
Per tot el que s'ha esmentat, la instal·lació de la planta solar Jalance I, en el municipi de Jalance (València), no es troba afectada per risc d'inundació ni per altres afeccions territorials analitzades en el present informe, segons les consideracions exposades, atenent les determinacions normatives d'aplicació i les cartografies oficials d'ordenació del territori, i es considera compatible».  
Amb data 10 de març de 2023, es rep en aquest òrgan ambiental un informe de valoració (amb data de signatura 09.03.23) sobre l'actuació que cal executar del Servei d'Infraestructura Verda i Paisatge, el qual conclou de la manera següent:  
«Vist el que s'ha exposat cal indicar que l'emissió d'informe favorable en matèria d'infraestructura Verda i Paisatge que viabilitze l'actuació pretesa des del punt de vista de la seua afecció al paisatge requerirà l'esmena dels requeriments exposats en aquest informe».  
Amb data 22 de març de 2023, aquest òrgan ambiental requereix a l'òrgan substantiu l'informe vinculant i definitiu de l'òrgan competent en matèria de territori i paisatge esmentat en el paràgraf anterior.  
Amb data 12 de juny de 2023, es rep en aquest òrgan ambiental l'últim informe de valoració (amb data de signatura 08.06.23) sobre l'actuació a executar del Servei d'Infraestructura Verda i Paisatge, el qual conclou en sentit favorable condicionat, de la següent manera:  
«A la vista del que s'ha exposat, s'emet un informe favorable en matèria d'Infraestructura Verda i Paisatge de la instal·lació solar fotovoltaica PF Jalance I, condicionat al fet que es duguen a terme les mesures d'integració paisatgística descrites en l'informe d'aquest Servei i es modifique el Pla de desmantellament.  
En aplicació de l'apartat 1.e de l'article 30 del Decret llei 14/2020 del Consell, l'òrgan territorial competent en matèria d'energia aprovarà, si escau, el pla de desmantellament, i incorporarà a l'aprovació les condicions recollides en l'informe de l'òrgan competent en ordenació del territori i paisatge. En aquest cas, corregir el pressupost a l'alça, d'acord amb les quantitats i els preus unitaris coherents amb el mercat actual i els percentatges descrits en aquest informe.  
Aquestes condicions, d'acord amb el que s'indica en l'apartat 4.2 de la Instrucció de 5 de desembre de 2022, de la consellera de Política Territorial, Obres Públiques i Mobilitat, es faran constar en l'autorització corresponent de la instal·lació. A més, hauran de recollir-se en el projecte corresponent a fi de garantir-ne l'execució.  
D'acord amb el que s'estableix en l'apartat 3.7 d'aquesta instrucció, aquest informe posa fi a la intervenció de la direcció general competent en matèria d'infraestructura verda i paisatge».  
  
Consideracions ambientals  
La promoció de les energies renovables és un dels objectius de la política energètica de la Unió Europea, ja que la utilització d'aquestes constitueix una part important del paquet de mesures necessàries per a reduir les emissions de gasos d'efecte d'hivernacle i per a complir l'Acord de París i el marc de la Unió en matèria de clima i energia per a 2030.  
El Pla nacional integrat d'energia i clima (PNIEC) 2021-2030, en coherència amb les estratègies de la Llei 7/2021, de 20 de maig, de canvi climàtic i transició energètica, persegueix aconseguir a Espanya en 2050 la neutralitat climàtica, en coherència amb els objectius de la Unió Europea, i la transició cap a un sistema elèctric descarbonitzat, la qual cosa implica una incorporació important i sostinguda de fonts renovables.  
El Pla d'energia sostenible de la Comunitat Valenciana 2020 i l'Estratègia valenciana de canvi climàtic i energia 2030 de la Generalitat recullen els objectius i estratègies de la Unió Europea i de l'Estat espanyol, i plantegen com a objectiu arribar a 2.500 MW de potència instal·lada en centrals fotovoltaiques l'any 2030.  
En l'actualitat, la potència instal·lada a la Comunitat Valenciana està lluny de complir aquests objectius (se situa per davall dels 500 MW), per la qual cosa la implantació de plantes solars, amb les mesures degudes de mitigació de l'afecció ambiental que puguen comportar, és una prioritat en el context energètic, per al compliment dels objectius de descarbonització, reducció d'emissions de gasos d'efecte d'hivernacle i mitigació del canvi climàtic, diversificació de les fonts de subministrament, foment de la seguretat del proveïment energètic i disminució de la dependència energètica d'altres territoris.  
Per a l'emissió d'aquest informe d'impacte ambiental, de conformitat amb l'article 47 de la Llei 21/2013, s'han tingut en compte els criteris de l'annex III d'aquesta llei.  
Característiques del projecte.  
El projecte, promogut per Promonrg Solar Fotovoltaica 1, SL, té per objecte l'execució i la posada en funcionament d'una planta de la producció d'energia elèctrica mitjançant tecnologia solar fotovoltaica (d'ara en avant central), en el polígon 4, parcel·les 7, 8, 9, 10, 11, 12, 13, 14, 15, 16 i 17 del terme municipal de Jalance (València).  
El projecte de la central fotovoltaica inclou el parc de mòduls fotovoltaics que estarà configurat en tres sectors, on cadascun estarà format per una estació solar que contindrà el transformador i l'inversor del sector així com les infraestructures d'evacuació. La potència total de disseny de la instal·lació és de 14.990,40 kWp. L'àrea cadastral vinculada és de 40,57 ha, i s'estima la superfície ocupada pels mòduls i equips dins de la tanca en unes 32,65 ha. Els mòduls fotovoltaics (monocristal·lins), es col·locaran sobre estructures de suport metàl·liques (taules), denominades seguidors solars, que seran orientables de manera adequada per a captar la major quantitat de radiació solar (inclinació de ±45° respecte a l'horitzontal), ancorades al sòl mitjançant pals d'acer clavats en el terreny. Els mòduls de cada taula estaran interconnectats elèctricament per la part posterior, amb una caixa de connexió; cada caixa de connexió es connectarà de manera subterrània amb els inversors (quatre en total de 3.300 kW cadascun), connectats, al seu torn, amb els quatre transformadors (0,63/30 kV) amb una capacitat de transformació de 3.450 kVA.  
L'evacuació del parc, abans de la integració en la xarxa de distribució, passarà primer per la subestació elèctrica que elevarà la tensió de 30 kV als 66 kV. Posteriorment, passarà a la subestació de maniobra que farà la funció de protecció per a la xarxa i serà un centre de seccionament adaptat a l'alta tensió de 66 kV. De la subestació de maniobra eixirà l'energia total generada cap al sistema d'evacuació. En aquest cas, el parc connectarà amb una línia distribuïdora d'alta tensió de 66 kV, la qual discorre pel mig de la zona central dels terrenys del projecte solar, mitjançant un suport elèctric que substituirà l'intercalat en la xarxa existent. La línia d'evacuació tindrà 40 m de longitud (entroncament aereosubterrani).  
La parcel·la es tancarà íntegrament amb una malla metàl·lica galvanitzada d'almenys dos metres d'alçària, i enganxada amb suports a una distància màxima entre aquests de tres m. Els vials interns es resoldran mitjançant la compactació mecànica del terreny. L'accés a la planta solar és des de l'N-330 i per mitjà dels camins d'accés als camps de cultiu situats a l'est de la zona sud de les instal·lacions, usant el camí del Campichuelo que correspon amb la Vereda del Reino.  
  
La gestió de la central serà en remot, mitjançant sistema SCADA/SQL que permetrà controlar i monitorar els paràmetres dels equips instal·lats en la planta fotovoltaica i emmagatzemar les dades.  
Després de la vida útil de la instal·lació, es preveu el desmantellament de les instal·lacions i la reversió a l'ús agrícola del terreny, en la qual s'extrauran de les línies elèctriques soterrades en el parc solar i en el camí, es retiraran de les casetes i les instal·lacions, es desconnectarà de la xarxa de distribució, es retirarà la tanca, s'apilaran els materials i es retiraran a abocador autoritzat.  
Ubicació del projecte  
En el document ambiental s'analitzen tres alternatives de localització diferents, basades en criteris tècnics, mediambientals i econòmics, incloent-hi l'alternativa zero, descartada en pro de la transició cap a les energies netes i renovables com a part del desenvolupament sostenible.  
  
Per a la ubicació de la planta solar, es descriuen tres alternatives, i s'opta per l'alternativa de major rendiment i menor afecció potencial; en particular l'alternativa 3, la ubicació de la qual ocupa zones compatibles urbanísticament, catalogades com a sòl no urbanitzable de protecció agrícola (SNU-PA). Es preveu l'ocupació de l'espai agrícola disponible, sense afectar les zones forestals disperses que l'envolten. Els accessos a les instal·lacions en aquesta alternativa seran per una carretera asfaltada.  
  
Respecte a la línia d'evacuació, es descriuen dues alternatives, i s'opta per l'alternativa 1, ja que la línia elèctrica de 66 kV de l'empresa distribuïdora discorre sobre la projecció de la planta solar, per la qual cosa s'injectarà de manera directa l'energia elèctrica produïda a la xarxa, en detriment de l'alternativa 2, la qual planteja evacuar en la subestació elèctrica més pròxima situada en la pedania de Rebollar (Requena), per línia aèria d'alta tensió de 28.000 m de longitud des de la subestació elèctrica de la planta.  
Segons l'alternativa seleccionada, la planta solar se situarà en el terme municipal de Jalance, a uns quatre quilòmetres al nord-oest del nucli urbà. Es tracta d'un terreny predominantment pla o d'escàs pendent, amb terrenys de secà envoltats per un terreny de caràcter forestal, majoritàriament pi, que conviu amb illes de camps de cultiu de secà predominantment l'ametler que, en general, es troben actius per a pastures o cultiu.  
L'àmbit del projecte se situa en espais pertanyents a la Xarxa Natura 2.000 (LIC i ZEC-Vall d'Aiora i Sierra del Boquerón, i ZEPA-Serra de Martés - Mola de Cortes). L'actuació se situa en la zona D de la ZEC de la Vall d'Aiora, que és la de menor grau de protecció.  
  
Característiques del potencial impacte  
L'execució de la central comporta l'ocupació dels terrenys i l'eliminació del cultiu tradicional de la zona (ametlers). El canvi sobre el paisatge, si bé serà manifest des de l'entorn immediat d'aquesta, pot considerar-se compatible en el seu conjunt, d'acord amb l'informe emés per l'òrgan competent en la matèria.  
La zona presenta una permeabilitat alta respecte als aqüífers, encara que està catalogada com a zona sense interés, segons el document ambiental aportat, per la baixa qualitat de la massa d'aigua subterrània. No obstant això, no es preveu afecció als llits i no es veuran contaminats per tractar-se d'una activitat que no produeix contaminació al sòl.  
No presenta perillositat geomorfològica i segons la cartografia de PATRICOVA la perillositat d'inundació és nul·la, tal com confirma l'informe de l'organisme competent en la matèria.  
Els terrenys objecte d'estudi presenten risc de sismicitat lleu, l'activitat no augmenta aquest risc en si; i per les seues característiques les instal·lacions podrien suportar un episodi sísmic de mitjana intensitat.  
  
D'acord amb el PATFOR, la zona forestal més pròxima es troba adjacent al perímetre de la instal·lació en la part est i oest, catalogat com a sòl forestal comú. El sòl forestal estratègic més pròxim es troba annex a la instal·lació només en la part oest, segons s'aprecia en el visor cartogràfic de la Generalitat. Resulta, per tant, aplicable el Decret 7/2004, de 23 de gener, pel qual s'aprova el plec general de normes de seguretat en prevenció d'incendis forestals. A l'interior de la central, discorre una via pecuària (Vereda del Reino), que fa de límit entre la meitat nord i sud de la zona de projecció de la planta solar. En aquest assagador es produiran dos encreuaments subterranis de línia de baixa i mitjana tensió al camí del Campichuelo.  
  
L'emplaçament del projecte està inclòs en una zona de protecció d'avifauna per línies elèctriques, ja que pot constituir l'espai vital d'avifauna d'interés. En aquest sentit, el disseny de la línia d'evacuació, en el tram aeri, haurà d'incorporar les mesures preventives establides en el Reial decret 1432/2008, de 29 d'agost, de prevenció de la col·lisió i electrocució d'avifauna.  
Segons es descriu en l'EIP, no s'afecta hàbitats qualificats de protegits pel Decret 70/2009, de 22 de maig, del Consell, així com tampoc consta afecció a forests d'utilitat pública gestionades per la Generalitat.  
  
No consta afecció a jaciments arqueològics al voltant de la planta solar. En tot cas, si durant les obres es trobaren indicis de l'aparició d'elements arqueològics o etnològics, s'avisaria les autoritats competents i el servei de patrimoni de la Generalitat com a mesura de prevenció i protecció patrimonial.  
Respecte a les afeccions ambientals durant la fase d'obres, estaran associades als moviments de terres i a l'execució de la instal·lació. Es generaran residus vegetals (pel desbrossament del terreny), terra i pedres procedents d'excavació de l'obra, formigó sobrant de fixació de les instal·lacions i residus d'empaquetament, paper, fusta, plàstic cobre alumini i ferro i acer; que seran depositats en contenidors i entregats a un gestor autoritzat. Es proposa la reutilització de la terra vegetal obtinguda. Es portarà un registre documental de la gestió realitzada amb els residus d'acord amb les disposicions del projecte. El consum d'aigua serà poc significatiu, en cas que siga necessari puntualment, serà subministrat amb camió cisterna. Es disposaran vàters químics portàtils. S'abalisarà la zona d'obres per a evitar afectar els terrenys adjacents i s'establirà una zona impermeabilitzada per a les labors de manteniment de maquinària d'obra, si foren necessàries. Per a minimitzar la contaminació acústica, els vehicles de motor circularan pels camins existents i no sobrepassaran els 30 km/h. Per a evitar contaminació de l'aire, en els camins i les zones d'obres hauran d'efectuar-se regs per a evitar la dispersió de partícules de pols, i els vehicles d'obra hauran d'haver passat les revisions periòdiques corresponents.  
  
En la fase d'explotació, els recursos emprats són l'energia solar i l'aigua de neteja dels panells, subministrada per un camió cisterna. L'activitat no genera residus, excepte l'oli dels transformadors que s'entregarà a gestor autoritzat. Durant l'explotació de la planta, no s'estima cap afecció sobre la salut de la població, béns patrimonials o la flora, ja que la instal·lació queda allunyada dels nuclis urbans. Es respectaran els planters que sorgisquen en la fase d'explotació sempre que no impliquen riscos per a les instal·lacions i es permetrà la recuperació de la capa arbustiva i el desenvolupament ecològic de la zona.  
  
Vist el document ambiental, com a pla de vigilància ambiental es proposa implantar un sistema de control per a controlar l'execució correcta de les mesures correctores aplicables tant en la fase de construcció com en la de funcionament i valorar-ne l'eficàcia, així com detectar impactes no previstos. Es proposen indicadors per al mesurament del compliment dels objectius proposats. La realització d'aquestes actuacions haurà de documentar-se mitjançant l'elaboració d'informes periòdics.  
Una vegada finalitzada la vida útil de la instal·lació, després de l'autorització de l'organisme competent, es desmantellaran els elements d'aquesta i es restauraran els terrenys a l'ús previ, tal com es descriu en el document ambiental presentat.  
En relació amb els criteris de l'annex III de la Llei 21/2013, de 9 de desembre, es pot concloure que el projecte, en els termes establits, no tindrà efectes adversos significatius sobre el medi ambient i no requereix avaluació d'impacte ambiental ordinària.  
  
Consideracions jurídiques  
El projecte de planta solar fotovoltaica constitueix un supòsit d'avaluació d'impacte ambiental simplificada, d'acord amb l'article 7.2 de la Llei 21/2103, de 9 de desembre, en concordança amb l'epígraf 4.i de l'annex II.  
L'expedient ha observat el tràmit d'avaluació d'impacte ambiental simplificada establit en la secció primera, capítol II del títol 2 de la Llei 21/2013, de 9 de desembre, i en la resta de disposicions aplicables.  
  
El Decret 176/2020, de 30 d'octubre, del Consell, pel qual s'aprova el Reglament orgànic i funcional de la Conselleria d'Agricultura, Desenvolupament Rural, Emergència Climàtica i Transició Ecològica, atribueix a la Direcció General de Qualitat i Educació Ambiental, la competència en matèria d'avaluació d'impacte ambiental.  
  
Per tot el que s'ha exposat abans, a proposta del Servei d'Avaluació d'Impacte Ambiental i amb el vistiplau del subdirector general de Qualitat i Educació Ambiental, fent ús de les atribucions que exercisc, resolc:  
  
  
Primer  
Respecte del projecte de planta solar fotovoltaica Jalance I, promoguda per Promonrg Solar Fotovoltaica 1, SL, en les parcel·les 7, 8, 9, 10, 11, 12, 13, 14, 15, 16 i 17, del polígon 4 del terme municipal de Jalance (València), es proposa formular aquest informe d'impacte ambiental, en el qual s'estableixen les condicions ambientals, incloses les mesures preventives, correctores i compensatòries, que resulten de l'avaluació ambiental practicada i s'exposen a continuació, en les quals s'ha de desenvolupar el projecte per a la protecció adequada del medi ambient i dels recursos naturals, sense perjudici de l'obtenció prèvia de les autoritzacions sectorials que siguen aplicables.  
Atesos els antecedents i fonaments de dret exposats es resolen les condicions del projecte i les mesures preventives, correctores i compensatòries dels efectes adversos sobre el medi ambient, que s'estableixen en els termes següents:  
1. Els equips transformadors hauran de disposar de sistemes de contenció de vessaments de l'oli mineral. S'haurà de disposar de zones impermeabilitzades i d'un sistema de recollida de possibles fugues d'olis i combustibles, procedents de la maquinària i de les estructures que es generen durant l'execució de l'obra. Els residus generats s'hauran de gestionar segons la normativa vigent i mitjançant un gestor autoritzat, i establir-se les zones de recollida de residus i no fer apilament en zones amb pendents elevats i perillositat d'inundació.  
2. De conformitat amb la resolució de la declaració de repercussions sobre la Xarxa Natura 2000, s'haurà de garantir el compliment de les mesures preventives i correctores proposades en l'estudi d'afeccions, així com les consideracions següents:  
- La instal·lació solar fotovoltaica s'haurà de recular i no afectar la zona B (part nord de les parcel·les 9, 10, 15 i 16 del polígon 4) de la norma de gestió de la Xarxa Natura 2000.  
- El projecte haurà d'incorporar una proposta concreta de mesures preventives i de mitigació, adaptada a l'avaluació duta a terme, de l'aplicació de les quals es derive una integració adequada de l'actuació en el context territorial i ambiental afectat.  
- En particular, l'actuació haurà d'evitar qualsevol afecció sobre les poblacions de garidella (Garidella nigellastrum) presents en la zona.  
  
2. S'hauran d'executar les mesures d'integració paisatgística en les condicions establides per l'òrgan competent en la matèria i en l'estudi d'integració paisatgística. Així mateix, s'haurà de disposar dels mitjans per al manteniment d'aquest.  
3. S'haurà de disposar d'una cinegètica que permetrà el pas de fauna a través de la instal·lació. Així mateix, no s'haurà d'implantar filferro espinós en aquest, ni emprar productes fitosanitaris per al control de la vegetació sota els panells solars.  
4. Atesa la proximitat a sòl forestal, durant les obres i els treballs d'explotació i manteniment, s'hauran de seguir les prescripcions de prevenció d'incendis establides en el Decret 7/2004, de 23 de gener, del Consell de la Generalitat; pel qual s'aprova el plec general de normes de seguretat en prevenció d'incendis forestals que s'han d'observar en l'execució d'obres i treballs que es realitzen en terreny forestal o en els seus voltants.  
5. No podran utilitzar-se herbicides, plaguicides, insecticides, rodenticides o altres productes químics que per les seues característiques provoquen pertorbacions en els sistemes vitals de la fauna. Tampoc s'utilitzarà en el procés de neteja dels mòduls fotovoltaics cap tipus de sabó, dissolvent o substància que puga contaminar el sòl o l'aqüífer.  
  
6. Si durant l'execució de les obres es produïren troballes, el promotor hauria de posar el fet en coneixement de la Conselleria de Cultura de manera immediata, i adoptar les mesures pertinents per a protegir-les i conservar-les, de conformitat amb el que s'estableix en els articles 63 i 65 de la Llei 4/1998, d'11 de juny, del patrimoni cultural valencià.  
  
7. L'ús d'aigua en la planta quedarà condicionat al fet que es dispose de subministrament per una empresa autoritzada o concessió de l'organisme de conca.  
8. S'hauran d'executar les mesures d'integració paisatgístiques desenvolupades en l'estudi d'integració paisatgística i informes tècnics presentats.  
9. Una vegada finalitzada la vida útil de la instal·lació, el promotor quedarà obligat a desmantellar-la i a restaurar els terrenys al seu estat anterior, d'acord amb el projecte presentat. Tot això s'haurà de realitzar després de l'emissió de l'autorització administrativa corresponent de tancament definitiu de la central per l'òrgan competent.  
10. Les accions incloses en el programa de vigilància i seguiment ambiental hauran de documentar-se, a l'efecte d'acreditar l'adopció i l'execució de les mesures preventives i correctores proposades i comprovar-ne l'eficàcia. La documentació haurà d'estar a la disposició de les autoritats competents.  
  
Segon  
De conformitat amb el que s'estableix en l'article 47 de la Llei 21/2013, de 9 de desembre:  
a) L'informe d'impacte ambiental es publicarà en el Diari Oficial de la Generalitat Valenciana, sense perjudici de la publicació en la seu electrònica de l'òrgan ambiental.  
b) L'informe d'impacte ambiental perdrà la vigència i cessarà de produir els efectes que li són propis si, una vegada publicat en el Diari Oficial de la Generalitat Valenciana, no s'haguera autoritzat el projecte en el termini màxim de quatre anys des de la publicació, llevat que s'acorde la pròrroga de la vigència de l'informe d'impacte ambiental.  
  
c) L'informe d'impacte ambiental no és objecte de cap recurs sense perjudici dels que, si escau, siguen en via administrativa o judicial contra l'acte d'autorització del projecte.  
  
Tercer  
L'òrgan substantiu publicarà en el butlletí oficial corresponent la decisió d'autoritzar o denegar el projecte, en els termes establits en l'article 48 de la Llei 21/2103, de 9 de desembre.  
  
València, 7 de juliol de 2023.- El director general de Qualitat i Educació Ambiental: Joan Piquer Huerga».